מנהלת תיאום וקישור

מנהלת תיאום וקישור (ר"ת: מת"ק, באנגלית: DCL – District Coordination and Liaison) היא נציגות של יחידת תיאום פעולות הממשלה בשטחים באזור יהודה ושומרון ורצועת עזה המקשרת בין עובדי הממשלה וצה"ל לבין התושבים הפלסטינים ונציגי הרשות הפלסטינית.

אופן הפעילות
המת"קים פועלים בשני אופנים: רשות מול רשות, ורשות מול תושב. בתחילת הסכמי אוסלו עיקר הפעילות התבצעה ישירות בין משרד התיאום והקישור הישראלי למקבילו הפלסטיני. המשרד הפלסטיני ריכז את בקשות הצד הפלסטיני והגישם לאישור ישראלי. בתחילה התקיימו שני מערכי קישור נפרדים: אזרחי (DCL) שכפוף למתאם פעולות הממשלה בשטחים, וצבאי (DCO – District Coordination Office) שכפוף לאלוף הפיקוד האזורי (אלוף פיקוד הדרום או אלוף פיקוד המרכז).

עם הידרדרות היחסים בין ישראל לרשות הפלסטינית, בעקבות האינתיפאדה השנייה ומעורבות הרש"פ בטרור, פסק הקשר בערוץ הקישור הצבאי. בינואר 2003 אוחדו המנגנון הצבאי והאזרחי תחת מתאם פעולות הממשלה בשטחים שבמשרד הביטחון.

לאחר הכרזת ממשלת ישראל על ממשלת חמאס ברצועת עזה כ"ישות עוינת" ב-19 בספטמבר 2007, חודשה העבודה מול גורמי הקישור הפלסטיני הנמצא בשליטת אש"ף. זאת, למעט בקשות להנפקת כרטיס נלווה לפלסטינים (כרטיס הנלווה להיתרי תעסוקה/מסחר בישראל).

לצורך קבלת היתר כניסה לישראל, התושבים הפלסטינים פונים בגפם לחלון קבלת הקהל במנהלות הקישור. זאת, למעט מקרים ייחודיים בהן הבקשות עוברות באמצעות המשרד לעניינים אזרחיים ברשות הפלסטינית. המשרד הפלסטיני האחרון, שהיה סמוך ליריחו, נסגר ב-2006.

למת"ק האזורי מספר תחומים בהם הוא עוסק בעבודת היום-יום:
מבצעים – ריכוז מידע ודיווחים מבצעיים אודות אירועים רלוונטיים בגזרה.
תיאום אזרחי – הנפקת היתרי כניסה לישראל ורישיונות תעסוקה, רישום אוכלוסין. (ארגוני שמאל טוענים שהשב"כ משתמש במנגנון זה לצורך "גיוס" משתפי פעולה).
תיאום ביטחוני – תיאום של מנגנוני הביטחון הפלסטיני עם צה"ל.
קשרי חוץ וארגונים בינלאומיים – תיאום פעילות ארגונים בינלאומיים בשטחים שבשליטת צה"ל.
תשתיות – אחריות על התשתיות האזרחית בגזרה, בדגש על תכנון ובניה בשטחי C, פיקוח ואכיפת בנייה בלתי חוקית של מתיישבים ופלסטינים ביהודה ושומרון.
ייעוץ לענייני פלסטינים – איסוף מודיעין ויצירת תמונת מצב אזרחית בגזרה.

 המת"קים 
כלל המת"קים כפופים למפקדת המנהל האזרחי, למעט מת"ק עזה אשר כפוף ישירות למטה מתפ"ש.
מת"ק ג'נין – ליד הכפר סאלם.
מת"ק שכם – סמוך לכפר חווארה מדרום לשכם.
מת"ק אפרים – סמוך לצופים. הועבר מהחטיבה המרחבית אפרים בקדומים. למת"ק נציגות מדרום לעיר טולכרם.
מת"ק רמאללה – מחנה בית אל.
מת"ק עוטף ירושלים – סמוך למעלה אדומים, במפקדת מג"ב עוטף ירושלים. למת"ק נציגויות סמוך לאבו דיס ולקלנדיה.
מת"ק בית לחם – סמוך לצומת עציון מדרום לירושלים.
מת"ק חברון – בהר מנוח מדרום לחברון.
מת"ק יריחו – ליד ורד יריחו מדרום-מערב ליריחו, למת"ק נציגות גם בגשר אלנבי.
מת"ק עזה – סמוך לגבול עם רצועת עזה, בסמוך למעבר ארז. למת"ק ישנה נציגות הנמצאת במעבר כרם שלום. משנת 2021 למת"ק יש גם מפקדה חלופית לעתות חירום בבסיס שדה תימן באזור באר שבע. במת"ק יש מחלקות לוגיסטיקה, תקשוב ומשאבי אנוש.

בעבר היו קיימות גם נציגויות במעבר הגבול ברפיח ובחטמ"ר דרומית, אך אלה בוטלו לאחר ביצועה של תוכנית ההתנתקות.

פיגועים במת"קים
המת"קים, כחלק ממנגנון השליטה הישראלית ביהודה ושומרון, מהווים מטרות לפגיעה על ידי ארגוני טרור פלסטיניים.
 ב-23 בנובמבר 2000 הוטמן מטען חבלה במשרדי ה-DCO הדרומי בח'אן יונס, בפיצוץ נהרג סגן אדוארד מצ'ניק, קצין תאום ב-DCO הדרומי ומשרדי התאום המשותף נהרסו לחלוטין.
 ב-10 באוקטובר 2003 בוצע פיגוע התאבדות במת"ק טול-כרם, בפיגוע נפצעו שני חיילים.
 ב-14 בינואר 2004 אירע הפיגוע במעבר ארז בו פוצצה את עצמה מחבלת מתאבדת, רים סלאח אלריאשי, והרגה 4 ישראלים ופצעה 10.
 ב-27 באוגוסט 2007 הותקף הש"ג של מת"ק ארז.
 ב-7 באוקטובר 2023, במסגרת מלחמת 'חרבות ברזל' פרץ קרב במת"ק עזה ומעבר ארז הסמוך. בקרב זה נהרגו שלושה מחיילי המת"ק ושלושה נוספים נחטפו לרצועת עזה. במהלך התמרון הקרקעי של צה"ל אותרו הגופות של שניים מהחיילים החטופים.

ראו גם
 המנהל האזרחי
 מתאם פעולות הממשלה בשטחים

קישורים חיצוניים
 אתר המתפ"ש
 דו"ח של ארגוני "מחסום ווטש" ו"רופאים לזכויות אדם" על המת"קים, מאי 2004
 אודות מתפ"ש באתר דובר צה"ל


 הערות שוליים 

קטגוריה:יחידת תיאום פעולות הממשלה בשטחים
קטגוריה:משרד הביטחון
קטגוריה:יחידות צה"ל
קטגוריה:ממשל צבאי
קטגוריה:יחסים צבאיים הרשות הפלסטינית – ישראל
קטגוריה:השלטון הישראלי ביהודה ושומרון